Minen vruntlyken grot vnde wat ik vmbe juwer aller ersamycheide to allen tijden gudes vormach in ganczer behegelicheit vorgeschreuen. Ersamen, besundirgen, leuen heren vnde vrunde. Ik begher juwer samentlyken vorsychticheit to weten, dat yk dorch angevallener sake wyllen personlyken to Revall werff hebbe; worvmme ik odmodichliken juwer aller acbarheit vlytichliken bidde, dat gy my juwe vrie geleyde in sekerheit lyues vnde gudes vor my vnde myne volgere willen geuen vrij to vnde aff, vnde moge myn redelyke notlike werff schicken, dat ik leffliken vare, wor ik sal vnde mach, wedder juwer allir ersamycheide vnde de juwen vordenen vnde vorschulden wil, offt dat syk wor alzo geborende worde, vnde bidde andechtliken hijr van jw gudlike bescreuene antward by brengere vnde bewysere desses suluen breues. Dar mede so beffele ok juwer allyr ersamemychlike (!) personheide Gade dem heren lange salich gesunt to vorwarende. Gescreuen to Raszeborch am dinxschedage negest na dem sondage Cantate anno Domini etc. xij°. Karl Bunde hovetman to Raszeborgh. Adress: Den ersamen, vorsichtigen, wijsen mannen vnde heren borgermeisteren vnde raetmannen der stat Reuall, mynen bysundergen, leffen vrunden vnde gunneren gescreuen.